R. Kaliňák, podpredseda vlády a minister vnútra SR: (2008-02-12):
História tohto zákona siaha snáď ešte do minulého storočia, ako sa hovorí, pretože jeho pôvodná príprava začala ešte po roku 1998, po zavedení sociálnych zákonov v prospech ozbrojených zložiek. Odvtedy však nikdy nenastal taký konsenzus a schopnosť úpravy a reformy v rámci ozbrojených zložiek, aký sa nakoniec podarilo dotiahnuť do týchto chvíľ a do druhého čítania tohto zákona. Tento zákon má za cieľ odstrániť drvivú väčšinu omylov a chýb, ktoré spôsobovali nie vždy spravodlivý postup, spravodlivé odmeňovanie v rámci ozbrojených zborov a v tomto prípade hlavne aj Policajného zboru. Často sa stávalo, že jednotliví policajti neboli motivovaní, aby si zvyšovali vzdelanie, aby absolvovali špeciálne výcviky, pretože ich k tomu netlačil ani systém platov a odmien. Stávalo sa, že policajti s nižším vzdelaním a na nižšom stupni riadenia mali vyššie platy ako policajti s vyšším vzdelaním, na vyššom stupni riadenia, čo umožňoval vlastne iba pokrivený systém hodnotenia, ktorý sa za roky vytvoril. Tento zákon má teda ambíciu, aby sa stal motivačným pre všetkých príslušníkov Policajného zboru, aby sa stal motivačným pre všetkých tých, ktorí sa do Policajného zboru budú hlásiť v najbližších rokoch, pre všetkých tých, ktorí sa budú hlásiť do ostatných ozbrojených zborov v Slovenskej republike, a to predovšetkým tým, že mení úplne celý systém. Nejde iba o zvýšenie platov, pretože to sa v tomto zákone neprejavuje tak dramaticky, ako skôr o zmenu samotného systému a absolútnu reformu policajného odmeňovania na všetkých stupňoch a vo všetkých zložkách. Môžem uviesť iba niekoľko príkladov, kedy vlastne rušíme, keď to tak nazvem, alebo presúvame ďalší služobný plat, kedy presúvame časť hodnostného príplatku, kedy presúvame osobitný príplatok do základov jednotlivých platov. A napr. často zneužívané osobné príplatky znižujeme na úroveň 30 %, aby sme obmedzili možnosť rodinkárstva, možnosť preferovania blízkych a známych. Myslíme si, že tento zákon urobí veľmi spravodlivý posun na všetkých úrovniach Policajného zboru, vo všetkých úrovniach ostatných ozbrojených zložiek. Verím, že prípadné pozmeňujúce návrhy neurobia ešte väčšiu záťaž na štátny rozpočet, pretože sme na tento zákon veľmi intenzívne šetrili po dobu viac ako 1,5 roka. A verím, že tento zákon bude na prospech všetkých policajtov a predovšetkým občanov, ktorí budú profitovať zo zvýšenia kvality policajnej práce. Rád by som na tomto mieste aj poznamenal, že často v poslednej dobe sme svedkami, keď si médiá a rôzne osoby a osobnosti vyberajú Policajný zbor ako terč vtedy, keď príde k zlyhaniu. Treba si však uvedomiť, že denne policajti zasahujú v desiatkach, stovkách a tisíckach prípadov. Vo všetkých týchto prípadoch konajú zákonne, správne a z času na čas sa chyba vyskytne. Ale práve preto musíme prijať aj nový zákon, aby sme eliminovali v niektorých prípadoch možno neodbornosť a v niektorých prípadoch možno nezáujem. Tento zákon si kladie tieto vysoké ciele. A verím, že pomôže, aby sme naozaj mali v našich zboroch len kvalitných, dobre vyškolených a vycvičených ľudí a zároveň dobre zaplatených, pretože služba, ktorú dnes vykonávajú policajti, je mimoriadne náročná. Každému odporúčam stráviť aspoň 24 hodín v službe ktoréhokoľvek z policajtov, ktorí nerobia zaujímavú činnosť komisára Rexa alebo mnohých iných populárnych televíznych postáv, ale naopak, ktorí denne sa musia stretávať s tými najhoršími prípadmi kriminálnikov, najhoršími prípadmi medziľudských vzťahov. Myslím si, že si takýto zákon naozaj zaslúžia, a je morálnou povinnosťou aj tejto Národnej rady, za prácu, ktorú odvádzajú poctivo, každý deň všetci policajti, keď každý deň nasadzujú svoj život, aby ochránili život ostatných občanov Slovenskej republiky, že za takýto zákon zahlasujete. Chcem sa vám vopred poďakovať za podporu tomuto zákonu. To ešte raz zopakujem. Takýto zákon vznikol a začal vznikať dávno pred mojím nástupom do funkcie. Podieľalo na ňom viacero ministrov, ale dnes možno práve nastala tá chvíľa, keď je ideálny konsenzus, aby sme ho prijali, pričom dnes sme možno aj nabrali odvahu ako koalícia takýto zákon prijať. Všetkým vám veľmi pekne ďakujem. (Potlesk.)